EFF lê toe wel klag teen vrou wat vuurwapen rigLede van die EFF is ná die voorval na die plaaslike polisiestasie geneem. (Foto: Twitter) Lede van die EFF het strafregtelike klagte ingedien nadat ’n vrou Dinsdag na bewering ’n vuurwapen op hulle by die ingang van Clicks in Port Elizabeth in die Oos-Kaap gerig het. Dit volg nadat albei partye ná die voorval aanvanklik aangedui het dat hulle nie enige klagtes aanhangig gaan maak nie. Kol. Priscilla Naidu, woordvoerder van die polisie, het Woensdag aan Maroela Media gesê lede van die EFF het Dinsdag omstreeks 15:00 na die Walmer-polisiestasie teruggekeer waar hulle ’n klag van die rig van ’n vuurwapen teen die vrou aanhangig gemaak het. Maroela Media het vroeër berig polisiebeamptes is vroeër die dag na die Walmer Park-winkelsentrum in Walmer ontbied nadat die vrou by die ingang van die betrokke winkelsentrum se Clicks in ’n rusie met EFF-ondersteuners betrokke was. Die vrou is ná die voorval na die plaaslike polisiestasie geneem. (Foto: Twitter) In ŉ video van die voorval wat wyd versprei word, kan daar gesien word hoe die vrou ŉ klein vuurwapen uitpluk voordat sy dit weer bêre en wegstap. Die vrou en die betrokke EFF-ondersteuners is toe na die plaaslike polisiestasie geneem waar albei partye aangedui het dat hulle nie enige klagtes aanhangig gaan maak nie. ŉ Herrie woed sedert die naweek oor ŉ advertensie vir haarprodukte op Clicks se webwerf wat as rassisties teenoor swart mense bestempel is. Die advertensie is onttrek en die kleinhandelgroep het om verskoning daarvoor gevra. Clicks het Dinsdag aangekondig dat hy TRESemmé-haarprodukte van sy winkels se rakke gaan verwyder en dat alle werknemers wat verantwoordelik was vir die publisering van die advertensie, geskors is. Alle Clicks-winkels sal Woensdag gesluit wees.